In nomine Domini, amen. Anno incarnationis ejusdem millesimo ducentesimo octogesimo septimo, mense octobri, ego Hugo Turrellons de Lucenayo notum facio universis presentes litteras inspecturis, quod ego sponte, scienter et provide, non coactus nec deceptus, vendo, trado, quitto, delibero et concedo pro me et meis imperpetuum reverendo in Christo patri Hugoni, Dei gratia Eduensi episcopo, et suis successoribus, octavam partem quam habeo in furno de Lucenayo, sito inter castrum et alas dicti loci, precio sexaginta solidorum Turonensium michi solutorum in pecunia numerata de quibus me teneo pro pagato. Quare de dicta octava parte vendita et de omni jure quod habeo in dicto furno me penitus devestio, etc. Actum in presentia Hugonis de Sancto Poncio, clerici notarii Eduensis, Guioti filii Chasteleine de Lucenayo, clerici, Theobaldi filii Groing de Lou, Hugonis le Moine de Russeles, et Renaudi de Vauvaiger, testium ad hoc vocatorum, anno et mense predictis.